Kocea 7
Bal pa jo Icrael ki jemogi
1I kare ma amito dwoko gum bot jona,
ki i kare ducu ma amito caŋo iye Icrael,
ci bal pa Epraim otugi nen woko cut,
ki tim maraco ma jo Camaria gutimo;
pien gitimo bwami, lakwo turo ot,
kun luyak giyako dano ki i gudo.
2Ento pe giparo ni an apo
i kom gin maraco ducu ma gitiyoni.
Koni timgi doŋ orumogi woko i dyere,
doŋ timgi tye i nyima.
3Giyomo cwiny kabaka ki timgi mareco-ni
kun giyomo cwiny rwodigi ki bwolagi.
4Gin ducu lutim abor; girom ki keno malyet,
ma lated mugati pe dok cwako iye mac,
nia i kare ma en orubo iye tobi ki moko
nio ka oyenyo, ocako kwot.
5I nino pa kabaka mewa,
rwodi ducu gucako two pi lyeto koŋo vino;
kabaka ocako ryeyo ciŋe malo kacel ki luŋala.
6Pien cwinygi obedo malyet calo keno;
pi lok ma gubedo ka piro;
kinigagi okur calo mac dyewor benebene,
odiko obedo ma lyel calo mac arum.
7Gin ducu gidoko lyet macalo keno,
guneko lulocgi woko ducu.
Lukergi ducu guto woko,
pe tye ŋat mo i kingi ma okok bota.
8Epraim orubbe woko i kin lurok;
Epraim en mugati capat ma pe giloko.
9Rok mukene gutyeko tekke woko, ento en pe oŋeyo;
lwar okwaŋ i wiye,
ento en pe ŋeyo.
10Wakke pa Icrael odoko caden i kome;
ento pe gudwogo bot Rwot Lubaŋagi,
kadi bed gineno can, pe giyenyo Lubaŋa.
11Epraim min rom ki amam ma wiye bene pe tiyo;
gikok mere bot Ejipt, dok cito mere wa i Aciria.
12Abiciko obwona i yo ma gicito iye ducu,
aretogi piny macalo winyo ma tuk malo,
abipwodogi pi timgi maraco-ni.
13Gibineno can, pien guŋak guweka woko!
Gityekgi woko, pien gujemo koma!
Onoŋo amito larogi,
ento giloko lok goba i koma.
14Pe gikok bota ki cwinygi ducu,
ento gibedo ka cur ki i wi kitandagi;
giŋolo komgi kekengi ki pala pi kal ki koŋo vino,
kun gijemo kwede i koma.
15Kadi bed yam apwonyogi kun amiyo badgi bedo matek,
ento gin gidok ka yubo lok marac i koma.
16Gilokke gidok bot jok Baal;
girom ki atum ma bayo piny.
Rwodigi bi to ki pala lucwan,
pi ŋala ma i doggi.
Man bimiyo gicayogi wa i lobo Ejipt.